runetrust/blame-folketinget-dk huggingface dataset:
Henning Hyllested (EL), 2014-02-27:
Hvis det ender op med, at kontraktforhandlingerne med DSB fører til, at DSB ikke kører længere end til Aalborg – og det vil jo sige, at der skal skiftes tog i Aalborg, hvis man vil videre til Hjørring og Frederikshavn – så tror jeg helt sikkert, at interessen hos Region Nordjylland, hvis de ellers har læst bemærkningerne ordentligt, vil kølnes noget.
Det er klart, at i en region har man jo ikke det overordnede syn på sagen.
Der kigger man på sin egen lille region og tænker ikke på, at der skal være en sammenhæng i jernbanetrafikken i hele landet.
Så hvis det her breder sig til andre regioner, får vi jo den fragmentering, som jeg talte om i mit ordførerindlæg.
Magnus Heunicke (S), 2014-02-27:
Den pointe er taget med her, men jeg synes heller ikke, man skal være blind for de muligheder og de argumenter, som man har oppe i det nordjyske, for, at det her faktisk kan være et skridt fremad.
Og det er jo med det her lovforslag så muligt at sige: Jamen så kan man faktisk tage en direkte tur fra Aalborg til Skagen, fra Aalborg til Hirtshals, hvor man i dag er afhængig af de regionale tog og skal skifte osv.
Det er jo nogle nye muligheder, som jeg godt kan forstå at man kan se potentialet i, og også kan se et vækstpotentiale i.
Jeg ved, at Enhedslisten også er optaget af at kunne få vækst inden for den kollektive trafik, og hvis vi har nogle regionale med ansvaret for den kollektive trafik i deres område, der siger, at der her er en mulighed, så synes jeg, vi skal gribe den mulighed og se, om ikke det kan lade sig gøre til gavn for dem og til gavn for resten af Danmark.
Martin Geertsen (V), 2014-02-27:
Tak for det.
Som det første må man jo rose hr. Henning Hyllested for at få en debat om omlægning af den kollektive trafik på Sjælland til hovedsagelig at handle om Nordjylland.
Det er rosværdigt.
Det, som jeg er en lille smule optaget af, og hvis ministeren ikke på stående fod kan svare på det, så tager vi det i udvalgsbehandlingen, er spørgsmålet om det forpligtende i det udvidede direktørsamarbejde.
Har ministeren allerede nu et eller andet instrumentelt bud på, hvordan det samarbejde skal fungere?
Jeg tænker helt lavpraktisk, at hvis S-togene og Movia er uenige med DSB, kan man så overrule?
Magnus Heunicke (S), 2014-02-27:
Man må sige, at det jo er godt tænkt, og det er jo ikke kun tænkt, det er jo rent faktisk konkrete eksempler, som der er masser af.
Det skyldes jo, må man så også sige, at når der er konkurrence forskellige selskaber imellem, håber Movia, at folk tager bussen, S-tog håber, at de tage S-toget, metroen håber, at de tager metroen, regionaltoget håber, de hopper på toget, og nogle gange spiller de sammen, andre gange er de i konkurrence med hinanden.
Ofte når den konkurrence kommer, får det karakter af en magtkamp, hvor ingen vil give sig, og så bliver kunderne taberne, fordi de ikke kan forstå, hvorfor der skal være den magtkamp.
De har haft første afrapportering, hvor vi inviterede
Folketingets partier til den, og vi bad dem om at gå videre med at indsnævre det, men spørgsmålet er: Hvad så, hvis de ikke kan blive enige?
Så er det min holdning, at så skal vi have mulighed for at gå ind og træffe nogle afgørelser via nogle bekendtgørelser, hvis det kommer til det, men målet er, at de skal blive enige.
Martin Geertsen (V), 2014-02-27:
Så vil jeg godt rose ministeren for at lægge op til, at hvis ikke – og det er sådan, jeg må forstå ministeren, og det skal ikke tages som udtryk for nogen som helst form for kritik eller ironi – de enkelte operatører kan blive enige om, at det forpligtende rent faktisk også er forpligtende, at der så må være andre, der beslutter, at det her forum må være forpligtende, fordi ellers bliver det altså bare en sovepude, der gør, at eksisterende problemstillinger sådan set fortsætter med at være der.
Karsten Hønge (SF), 2014-02-27:
I SF er vi meget optaget af, hvordan vi kan gøre den kollektive trafik bedre.
Vi skal have flere pendlere til at lade bilen stå og tage toget eller bussen på arbejde.
Det vil være til gavn for vores fælles klima og miljø og ikke mindst for fremkommeligheden på vejene.
I SF ser vi beskatningen af nordsøolien som værende med til at gennemføre de her historiske investeringer i at løfte den skinnebårne trafik overalt i landet.
Og de her investeringer vil betyde markant kortere rejsetider og langt flere passagerer i den kollektive trafik, når timemodellen realiseres i de kommende år.
Men det er jo klart, at vi kan gøre mere.
I forhold til busruterne på Sjælland giver lovforslaget mulighed for at tilrettelægge busruterne bedre, fordi vi får en mere enkel og logisk finansieringsmodel.
Finansieringsmodellen indebærer bl.a., at der vil være mulighed for at tænke en større del af busdriften ind i en regional sammenhæng, når regionerne får et større ansvar for busdriften.
Det indebærer f.eks., at Movia og S-togene kan blive bedre til at koncentrere indsatsen om at skaffe flere nye passagerer til den kollektive trafik i stedet for at tage passagerer fra hinanden.
Samtidig noterer vi, at der skal udarbejdes et strategisk grundlag for trafikselskabernes trafikplaner, så vi får et mere solidt fundament for de planlagte busruter.
Endelig indeholder lovforslaget en række andre forbedringer af den kollektive trafik.
Kommuner og trafikselskaber får bl.a. mere fleksible rammer for driften af den kollektive trafik i forhold til eksempelvis skolebuskørsel og i forhold til opsætning og drift af stoppesteder.
Og samtidig får nogle økommuner jo nu mulighed for at melde sig ud af trafikselskaberne, hvis de ønsker det.
Samlet set ser vi lovforslaget indeholde en række positive tiltag, som vil bidrage til at styrke den kollektive trafik.
Derfor kan SF støtte forslaget.
Henning Hyllested (EL), 2014-02-27:
udbuddet af jernbanetrafik i Nordjylland.
Og hvad var det andet?
Ja, det var det med skolebusser.
Jeg vil såmænd bare gerne høre: Hvad er det, man vil grave dybere efter?
Martin Geertsen (V), 2014-02-27:
I hvert fald for så vidt angår den del, der handler om skolebusser, vil vi selvfølgelig godt kigge på det, der står i bemærkningerne, nemlig at det formentlig ikke vil have nogen konkurrencemæssige aspekter i forhold til andre operatører, som kører bus.
Det vil vi godt have sandsynliggjort endnu mere, end det blot bliver gjort i de bemærkninger, som der er til lovforslaget.
For så vidt angår den del, der handler om trafikkøberansvaret i Region Nordjylland, er vi lidt optaget af, hvilke forpligtelser der følger med for Region Nordjylland i den sammenhæng.
Det er sådan set ikke et udtryk for, at vi på nogen måde her vil lægge os fast på at være modstander af de to elementer, men er bare for at blive klogere på, hvad de to forslag, de to elementer konkret går ud på.
Henning Hyllested (EL), 2014-02-27:
Ja, så vil jeg prøve at grave et spadestik dybere i det, hr. Martin Geertsen siger, for hvad mener hr. Martin Geertsen så med, at man vil prøve at få belyst, hvad der ligger af forpligtelser for Region Nordjylland og Nordjyllands Trafikselskab?
Hvad forestiller man sig?
Martin Geertsen (V), 2014-02-27:
Jo, men for hr. Henning Hyllested er det formentlig ikke nogen hemmelighed, at Venstre er meget varm tilhænger af, at man får konkurrence på dansk jernbanedrift.
Vi ønsker ikke med det her lovforslag og stemmeafgivning i den forbindelse at bringe os selv i en situation, hvor det er sådan, at man med den her øvelse gør det sværere i enkelte områder af landet at få mere konkurrence på danske jernbaner.
Det er sådan set det, vi ønsker at sikre os i forbindelse med udvalgsbehandlingen, og det tror jeg ikke er nogen overraskelse for hr. Henning Hyllested.
Henning Hyllested (EL), 2014-02-27:
Det er lige nøjagtig med hensyn til spørgsmålet om togkørsel i Nordjylland og den forsøgsordning, som man her lægger op til: Ser den socialdemokratiske ordfører overhovedet ingen fare for, at det her kan være en murbrækker for en egentlig privatisering af den regionale togkørsel i Nordjylland?
Det er jo helt tydeligt, og det står direkte i bemærkningerne til lovforslaget, at man selvfølgelig har en forestilling om, at det er Nordjyllands Trafikselskab og Nordjyske Jernbaner, der skal køre der, men der står også, at det jo også kan være en anden operatør.
Poul Andersen (S), 2014-02-27:
Nu skal den forsøgsperiode jo have lov til at blive færdigkørt, og så må vi se på det.
Men det er jo ikke hr. Hyllested ubekendt, at vi i Socialdemokratiet også har været medvirkende til at sætte andre aktører ind på togstrækninger, nemlig Arriva ovre i det jyske, men lad os nu afvente forsøget.
Det er også derfor, at vi siger: Der er et forsøg i gang, og der har været et ønske fra dem, der kører forsøget, om at få det yderligere udvidet.
Men vi synes egentlig, at det er rimeligt at vurdere det på det grundlag, som det er iværksat på.
Henning Hyllested (EL), 2014-02-27:
Men ser Socialdemokraterne slet ikke nogen fare for, at det, som jo også ministeren har udtrykt, nemlig at DSB skal være rygraden i jernbanetrafikken, brækkes ned, fordi man her påbegynder en udvikling, hvor man regionaliserer store dele af jernbanetrafikken?
Nu er det her en forsøgsordning, javel, men efter forsøgsordningen vil det her vel egentlig ikke forhindre, at det her breder sig som en steppebrand, og at vi vil se en regionalisering af togkørslen rundtomkring.
Jeg kan nævne rigtig, rigtig mange strækninger, hvor de sikkert i de forskellige trafikselskaber og regionerne kunne finde på at sige: Det vil vi da gerne stå for.
Så brækker man jo DSB som rygraden ned.
Poul Andersen (S), 2014-02-27:
Vi har en helt klar formodning om, at de skal køre mange strækninger i Danmark, men vi har aldrig lagt skjul på, at det er en god idé at få afprøvet, om vi kan få en bedre transport på jernbane ved andre aktører til gavn for brugerne.
Det er jo det, det hele handler om, og kan vi gøre det bedre og mere effektivt, er det noget, vi gerne vil medvirke til.
Kim Christiansen (DF), 2014-02-27:
En af hovedintentionerne med det her forslag, og den er Dansk Folkeparti sådan set enig i, er at få forbedret samarbejdet mellem de forskellige spillere – Movia, DSB, Metroselskabet I/S.
Vi havde så gerne set, at man måske var gået lidt hårdere til værks, for her ligger der nogle gode intentioner om, at nu må vi se, om vi kan få dem til at samarbejde bedre.
Men det kunne man have løst meget simpelt ved at lave ét selskab, der styrede den kollektive trafik i Storkøbenhavn og på Sjælland.
Det havde været at tage det rene snit, men det har man så ikke valgt at gøre.
Men vi håber, det her trods alt er en forbedring.
Jeg tror, det var hr. Martin Geertsen, der var inde på det, og vi vil selvfølgelig gerne grave lidt dybere ned i det under udvalgsarbejdet.
Det er en rigtig god idé, at økommunerne nu får mulighed for selv at lave kollektiv trafik, melde sig ud af trafikselskaberne, og måske burde ministeren overveje, om ikke der var andre mindre udkantskommuner i Danmark, der kunne få den samme mulighed uden nødvendigvis at være økommune, og hvor man frem for at være underlagt et trafikselskab måske med visse fordele kunne lave mere kommunal busdrift der.
Men det er jo noget, vi kan diskutere under udvalgsbehandlingen, for jeg synes det er et rigtig godt tiltag.
Med hensyn til forsøget i Nordjylland er vi meget spændte på det.
Nordjyske Jernbaner gør det rigtig godt i Nordjylland, vil jeg sige, og hvad angår det her forsøg med, at de nu også skal køre til Skørping, bliver det meget spændende at se, om man får en velfungerende regionalbane ud af det.
Man har det jo også andre steder, og i hr. Henning Hyllesteds valgområde har man jo også en velfungerende nærbane i form af Nebelbanen derovre.
Det er jo ikke som sådan noget nyt, at man har den her nærbanetænkning.
Andreas Steenberg (RV), 2014-02-27:
Lovforslaget her er en opfølgning på evalueringen af kommunalreformen på området for den kollektive trafik.
Der er i det et meget væsentligt element, som vi i Radikale Venstre er rigtig glade for, og det er det med, at det bliver pålagt DSB, Movia, som kører med busser på hele Sjælland, og Metroselskabet at lave en samarbejdsorganisation.
Jeg tror, at langt de fleste danskere, hvis ikke alle, er fuldstændig ligeglade med, hvem der ejer og driver S-togene, metroen osv.
Jeg tror, det vigtigste for danskerne er, at det med den kollektive trafik virker, og at den kollektive trafik er nogenlunde konkurrencedygtig i forhold til det at tage bilen, når det gælder den tid, det tager, og det vigtigste er selvfølgelig også, at de kører til tiden uden alt for store forsinkelser og aflysninger.
I dag er der jo ikke særlig god information, når man f.eks. skal skifte fra metroen til toget eller fra metroen til bussen, og nogle steder konkurrerer tog- og busselskaberne direkte med hinanden om passagererne, og det er jo totalt spild af penge.
Hvad angår langt størstedelen af den kollektive trafik, får man jo tilskud fra skatteborgerne, og det er ikke i orden, at man bruger pengene på så håbløs en måde, som det nogle steder er tilfældet.
Det glæder vi os til bliver anderledes, og vi tror på, at den her samarbejdsorganisation mellem de tre selskaber kan rykke det i forhold til den kollektive trafik, så man kommer videre, og gøre, at vi får mere for pengene, og sørge for, at kunden kommer i centrum, i stedet for at selskabet og systemet er i centrum.
Ud over det indfører lovforslaget en ny finansieringsmodel på Sjælland, hvor jeg kan forstå det har været problematisk, siden kommunalreformen blev indført.
De små økommuner får mulighed for at melde sig ud af de regionale trafikselskaber.
Der er jo en del økommuner, som ikke har så meget kollektiv trafik, og derfor synes jeg egentlig, det er ganske rimeligt, at de får mulighed for at melde sig ud af trafikselskabet, og at de ikke skal betale ind til det.
Så kan jeg forstå, at der, inden jeg kom på talerstolen, har været lidt debat om det her forsøg med en nærbaneløsning i det nordjyske.
Det støtter vi op om.
Som hr. Kim Christiansen var inde på, har man faktisk rigtig gode lokale og regionale jernbaneløsninger rundtom i Danmark.
Så der er faktisk en masse gode løsninger på det her område, og jeg tror, at man i Nordjylland vil kunne få rimelig meget ud af det forsøg, og jeg glæder mig til at se, hvordan det virker.
Vi kan støtte lovforslaget, som det ligger, og vi glæder os til udvalgsbehandlingen.
Henning Hyllested (EL), 2014-02-27:
Det er i forhold til det her med, at ordføreren henviser til en række eksempler på lokalbaner rundtomkring.
Nu er der bare den forskel, som jeg da håber ordføreren er opmærksom på, at man altså med det her skal til at regionalisere noget togtrafik, som foregår på det samme skinnenet, hvor DSB i forvejen kører landsdelstrafik.
Gør det ikke trods alt en eller anden form for forskel?
Det vil i hvert fald ikke virke befordrende i forhold til, at der er en sammenhæng i den kollektive trafik.
Andreas Steenberg (RV), 2014-02-27:
Jo, men den debat har vi også i det midt- og vestjyske, hvor Arriva kører på en del togstrækninger, bl.a. mellem Herning og Aarhus, og hvor vi så har et DSB-tog, der kører fra Holstebro til Herning, og det er selvfølgelig en debat, som man kan tage
Jeg tror, man i Nordjylland kan få rigtig meget ud af sådan en lokalbane.
De har jo allerede, forstår jeg, en bane til Hirtshals, som fungerer rimelig godt, så jeg tror, de kan få meget godt ud af det.
Henning Hyllested (EL), 2014-02-27:
Jamen igen: Der er jo, når vi taler om banen fra Hirtshals til Hjørring, netop tale om en sidebane.
Men jeg forstår egentlig ordførerens indlæg på den måde, at han for så vidt er enig i, at der, når man i den grad begynder at splitte jernbanetrafikken op, selvfølgelig er problemer med at skabe den nødvendige sammenhæng.
Og jeg gør igen opmærksom på, at vi altså her er inde at tale om, at der skal køres regionalbanetrafik på strækninger på hovednettet, men forstået på den måde, at der nu selvfølgelig kommer til at ligge flere forskellige beslutningscentre i forhold til det, nemlig både i Nordjylland og hos DSB, og at det jo altså ikke umiddelbart gør, at det med sammenhængen i den kollektive trafik i det pågældende område bliver nemmere.
Andreas Steenberg (RV), 2014-02-27:
Men sådan er det jo allerede i dag.
Nu skal jeg, selv om min familie kommer fra Hjørring, ikke gøre mig til total ekspert i Hirtshalsbanen, men der kører jo i dag tog fra Hirtshals til Hjørring, hvor det er de Nordjyske Jernbaner, og det skal selvfølgelig koordineres med, at der så er et tog, der går fra Hjørring og videre sydpå eller mod Frederikshavn.
Og hvis man kan løse det i dag, så vil man vel også kunne løse det med en ekstra lokalbane.
Martin Geertsen (V), 2014-02-27:
Tak for det.
Nu havde jeg jo lovet transportministeren et ordentligt politisk slagsmål om den her sag.
Det er jeg ikke sikker på jeg alligevel kan indfri, men ikke desto mindre er det jo en ordentlig mundfuld, som regeringen præsenterer os for med L 136, i form af, hvad man vel kan sige er mere end sådan en fin, lille omlægning af styringen af den kollektive transport i Østdanmark.
Og måske i modsætning til så meget andet, der kommer – og i virkeligheden måske især ikke kommer – fra den nuværende regering, synes vi faktisk i Venstre, at der er god grund til på lange stræk at rose regeringen for det her lovforslag, hvis hensigt jo er at skabe noget mere sammenhæng i den kollektive trafik ikke bare i hovedstaden, men på hele Sjælland.
Både regeringen og vi præsenterede sidste år udspil gående på mere sammenhæng i den kollektive trafik i hovedstaden.
Der er især behov for, at de enkelte trafikselskaber bliver langt bedre til at koordinere deres respektive overheads, om jeg så må sige, i forhold til behovet for en sammenhæng i den regionale trafik.
Det kan ikke nytte noget, at kommuner både reelt og potentielt forsøger af forskellige årsager at lægge hindringer i vejen for en effektiv og smidig kollektiv trafik på tværs af kommunegrænser, men under udvalgsbehandlingen vil vi dog gerne se lidt nærmere på de finansielle bekymringer, som både regioner og kommuner har givet udtryk for i deres høringssvar.
Vi ser også meget positivt på det, man kalder det udvidede direktørsamarbejde.
Også her vil vi dog under udvalgsbehandlingen grave en lille smule dybere i, hvordan regeringen konkret forestiller sig det forpligtende samarbejde i tilfælde af uenigheder de enkelte operatører imellem.
De dele af lovforslaget, som sådan har en mere administrativ karakter, har vi ikke for nærværende bemærkninger til, ligesom det efter vores opfattelse virker klogt at udstyre øboerne med en mulighed for at forlade det forpligtende trafiksamarbejde.
Jeg tror dog, at vi vil grave et trekvart spadestik dybere ned i forslaget om at lade Region Nordjylland overtage statens trafikkøberansvar på lokaltogstrafikken samt forslaget om, at almindelige passagerer kan befordres med skolebusser – de to sidste trekvarte spadestik for at se nærmere på de konkurrencemæssige aspekter.
Men helt grundlæggende er det et fornuftigt lovforslag, som vi her ved førstebehandlingen godt vil sparke positivt videre i udvalgsbehandlingen.
Trine Bramsen (S), 2014-02-27:
For Socialdemokraterne er holdningen til madplaner i daginstitutioner helt klar: Vi går ind for, at der er frikadeller, at der er flæskesteg, og at der er andre danske retter på menuen.
Men en forventning om, at regeringen skal til at detailstyre madplanerne i de enkelte daginstitutioner, rækker måske lige langt nok.
Men for Socialdemokraterne er der ingen slinger i valsen i forhold til vores holdning: Vi mener, at der skal være svinekød på menukortet i lige så høj grad, som der er andre retter på menukortet.
Peter Skaarup (DF), 2014-02-27:
Her synes jeg jo så kæden hopper af, for der skal vel i politik være lighedstegn mellem det, man siger, og det, man gør?
Og det er der jo ikke her.
Altså, hvis man siger noget ud ad vinduet eller på pressemøder eller i Folketingssalen, som fru Trine Bramsen siger nu, og som lyder fint, hvordan skal vi så forklare borgerne, at det dér meget fine, flotte, som Socialdemokraterne siger, er noget, man ikke følger op på?
Man har regeringsmagten, man sidder på statsministerposten og en række førende poster, når det handler om værdipolitikken.
Kan fru Trine Bramsen ikke godt selv se, at det da er helt galt, og at der sidder nogle borgere uden for de her tykke mure, vi har på Christiansborg, og tænker: Jamen o.k., det er fint nok, de har den der holdning, men hvis ikke det gavner os, hvis det ikke kommer os til gode, så kan det hele være lige meget?
Kan fru Trine Bramsen forstå det synspunkt?
Trine Bramsen (S), 2014-02-27:
Jamen jeg må igen slå fast, at der ikke er tvivl om Socialdemokraternes holdning i den her sag.
Vi mener, at man skal servere danske retter i vores daginstitutioner, men ligefrem at lave en lovgivning, der forpligter daginstitutionerne til at have særlige retter på menuen hver tirsdag eller hver torsdag, mener vi ikke er vores opgave herinde på Christiansborg.
Må jeg så ikke lige henlede opmærksomheden på en af de værdier, som vi synes er helt afgørende, og som jeg også kunne forstå på Dansk Folkepartis ordfører er helt afgørende, nemlig demokrati; altså det, at man også har muligheden for indflydelse ude i samfundet, og at man derfor lokalt har drøftelser om, hvad der eksempelvis skal på menukortet.
Men at indføre en lovgivning her fra Christiansborg om, at der skal være særlige retter på menukortet i daginstitutioner, mener jeg ikke er hensigtsmæssigt.
For os Socialdemokrater er det helt afgørende, at vi sætter hårdt ind i kampen mod radikaliserede miljøer og de mennesker, som ikke ønsker at respektere danske værdier, og som ikke ønsker at være en del af det her samfund.
Regeringen har styrket indsatsen over for radikalisering med helt nye initiativer, som sætter hårdt mod hårdt, og det er, fordi vi ønsker at sende det helt klare signal til mennesker, der kommer til Danmark, at vil man være en del af det her samfund, må man ikke alene respektere vores love, men også vores demokrati, vores kultur og vores traditioner.
Magnus Heunicke (S), 2014-02-27:
Tak for det.
Jeg skal nok lade være med overhovedet at lægge nogen som helst ironi eller sarkasme ind i den kommentar.
Jeg tager den helt til mig.
Det er ikke sovepuder, vi laver her, det er at forsøge på at løse nogle konkrete problemer, og det giver meget god mening, når vi regulerede loven.
Der er altså nogle konkrete problemer, samarbejde, som ikke helt fungerer, og vi skal have løst de problemer.
Det er jo det, der handler om inden for den kollektive trafik.
Lars Barfoed (KF), 2014-02-27:
Betyder det også, at Socialdemokratiet vil være parat til, at vi sammen går så langt, som det overhovedet er muligt i retning af at have bestemmelser i vores straffelov, sådan at hvis man groft overtræder dansk lovgivning ved at begå kriminalitet, bliver man sendt hjem, hvis man ikke er dansk statsborger?
Trine Bramsen (S), 2014-02-27:
I Danmark har vi allerede en meget hård lovgivning, når det kommer til udlændinge, der begår kriminalitet.
Vi sender flere udlændinge tilbage til deres hjemlande på baggrund af kriminalitet end nogen sinde før.
Så vi Socialdemokrater er helt enige i, at straffen skal være hård, men det skal selvfølgelig give mening.
At hæve strafferammen og øge antallet af udvisningsdomme, uden det har en effekt, kan man måske bruge symbolsk, men det skal jo have en effekt; det skal jo gøre, at de her mennesker rent faktisk kommer ud af Danmark.
Der er vi Socialdemokrater helt enige i, at der skal sættes hårdt mod hårdt.
Christian Langballe (DF), 2014-02-27:
Altså, jeg mangler jo også en stålsat handling bag alle ordene.
Men jeg vil godt spørge: Hvad er der egentlig blevet af den valgfrihed, som det enkelte danske barn og den enkelte danske familie kan have i forhold til halalslagtning?
Kan man ikke i det mindste indføre en regel om, at man skal kunne sige nej til det?
Hvorfor skal man påduttes det, og hvorfor skal man påduttes de renhedsforestillinger?
Trine Bramsen (S), 2014-02-27:
Jamen må jeg ikke bare gentage, at vi Socialdemokrater er helt enige i, at danske madtraditioner også hører til på danske institutioner, men at det må være op til den enkelte institution at lave en madplan.
Det mener jeg ikke vi skal bestemme herinde fra Christiansborg.
Vi Socialdemokrater bakker fuldstændig op om, at man har muligheden for at fravælge særlige madprodukter også i institutionerne, men vi mener, at løsningerne skal findes lokalt.